b"\n_START_ARTICLE_\nRichard Brooks\n_START_SECTION_\nBiografia\n_START_PARAGRAPH_\nFirm\xc3\xa0 el primer gui\xc3\xb3 el 1943 i es destac\xc3\xa0 amb Cayo Largo, de John Huston. El 1950 i gr\xc3\xa0cies a l'impuls donat per l'actor Cary Grant, disposat malgrat el seu prestigi a col\xc2\xb7laborar amb un director novell, Richard Brooks va debutar en la direcci\xc3\xb3 amb la pel\xc2\xb7l\xc3\xadcula Crisis, drama produ\xc3\xaft per Arthur Freed que Grant va protagonitzar al costat de Jos\xc3\xa9 Ferrer. En aquest film Brooks tamb\xc3\xa9 va col\xc2\xb7laborar amb Cedric Gibbons, director de renom art\xc3\xadstic amb qui coincidiria en diverses ocasions durant els seg\xc3\xbcents anys._NEWLINE_Al llarg d'aquella d\xc3\xa8cada Brooks, que en la Segona Guerra Mundial havia combatut en els marinis, va anar assentant la seva categoria com a director d'actors, especialment gr\xc3\xa0cies a l'\xc3\xa8xit de La jungla de les pissarres (1955), un tens drama protagonitzat per Glenn Ford i Sidney Poitier, int\xc3\xa8rpret que assoliria la fama gr\xc3\xa0cies a aquesta pel\xc2\xb7l\xc3\xadcula. Anteriorment Richard Brooks, candidat a l'Oscar al millor gui\xc3\xb3 per aquesta pel\xc2\xb7l\xc3\xadcula, havia dirigit t\xc3\xadtols com The Light Touch (1952), amb Stewart Granger, Deadline - U.S.A. (1952), pel\xc2\xb7l\xc3\xadcula amb ambient period\xc3\xadstic amb el protagonisme de Humphrey Bogart, o L'\xc3\xbaltima vegada que vaig veure Par\xc3\xads (1954), melodrama basat en una hist\xc3\xb2ria de Francis Scott Fitzgerald, que va ser protagonitzat per Elizabeth Taylor i Van Johnson._NEWLINE_Altres pel\xc2\xb7l\xc3\xadcules destacables d'aquella \xc3\xa8poca s\xc3\xb3n el western The Last Hunt (1956), amb Robert Taylor, Stewart Granger i Debra Paget; el drama The Catered Affair (1956), amb Bette Davis i Ernest Borgnine; o Something of Value (1957), pel\xc2\xb7l\xc3\xadcula protagonitzada per Rock Hudson i Dana Wynter._NEWLINE_Brooks sempre va tendir a rodar adaptacions de gran pes literari, generalment realitzant versions cinematogr\xc3\xa0fiques satisfact\xc3\xb2ries. Aix\xc3\xad, el 1958 va portar a la pantalla Els germans Karamazov de Fi\xc3\xb3dor Dostoievski, amb Yul Brynner com a principal protagonista; el 1960 va adaptar la novel\xc2\xb7la Elmer Gantry de Sinclair Lewis, interpretada per Burt Lancaster, Shirley Jones i Jean Simmons; va dirigir Lord Jim (1965) de Joseph Conrad, amb Peter O'Toole; i va posar en imatges A sang freda (1967), excel\xc2\xb7lent docu-drama basat en la novel\xc2\xb7la de Truman Capote._NEWLINE_Un dels seus autors favorits va ser el dramaturg Tennessee Williams, de qui va adaptar La gata sobre la teulada de zinc (1958), amb Elizabeth Taylor, Paul Newman i Burl Ives, i Dol\xc3\xa7 ocell de joventut (1962), film en el qual va tornar a col\xc2\xb7laborar amb Newman._NEWLINE_Brooks tamb\xc3\xa9 va portar a la pantalla novel\xc2\xb7les d'autors menys coneguts per al gran p\xc3\xbablic, com Frank O'Rourke, en el western Els professionals (1966), un dels millors t\xc3\xadtols del g\xc3\xa8nere rodats en els anys 60. La seva \xc3\xbaltima pel\xc2\xb7l\xc3\xadcula en aquesta d\xc3\xa8cada va ser Amb els ulls tancats (1969), un drama escrit pel mateix director que estava protagonitzat per Jean Simmons, exesposa de Stewart Granger i que s'havia convertit en dona de Richard Brooks l'any 1960. El 1977 la parella acabaria divorciant-se._NEWLINE_A partir de 1970 la seva producci\xc3\xb3 va minvar en quantitat, rodant l'interessant western Mossega la bala (1975), pel\xc2\xb7l\xc3\xadcula protagonitzada per Gene Hackman, Candice Bergen i James Coburn. Altres t\xc3\xadtols de la seva \xc3\xbaltima etapa van ser D\xc3\xb2lars, d\xc3\xb2lars, d\xc3\xb2lars (1971), com\xc3\xa8dia amb Warren Beatty i Goldie Hawn; Buscant el Sr. Goodbar (1977), drama amb el protagonisme de Diane Keaton; Objectiu mortal (1981), s\xc3\xa0tira protagonitzada per Sean Connery, i la seva \xc3\xbaltima pel\xc2\xb7l\xc3\xadcula, Fever Pitch (1989), fluix melodrama amb Ryan O'Neal com a principal estrella._NEWLINE_L'11 de mar\xc3\xa7 de 1992, Richard Brooks va morir per problemes de cor a Beverly Hills, Calif\xc3\xb2rnia."